Белнафтахім

**Белнафтахім** — беларускі дзяржаўны канцэрн па нафце і хіміі. Найбуйнейшы прамысловы комплекс Беларусі, на долю якога прыпадае больш за 30% прамысловай вытворчасьці краіны. Зь лістападу 2024 году пасаду старшыні займае Ільля Ікан.

Канцэрн створаны 17 красавіка 1997 году празь зьліцьцё канцэрна «Белнафтапрадукт» і Беларускага канцэрна па вытворчасьці хімічнай і нафтахімічнай прадукцыі. Аб’ядноўвае прадпрыемствы і арганізацыі па здабычы, перапрацоўцы і транспартоўцы нафты, забесьпячэньню нафтапрадуктамі, хіміі і нафтахіміі, шэраг навуковых, праектна-канструктарскіх, будаўнічых, рамонтных і пуска-наладачных арганізацыяў, а таксама шырокую тавараправодную сетку на замежных рынках.

Канцэрн вырабляе больш за 500 відаў нафтахімічнай і хімічнай прадукцыі.

## Даччыныя прадпрыемствы
У склад канцэрну, акрамя 6-ці абласных і 30-ці мясцовых даччыных прадпрыемстваў пастаўкі нафтапрадуктаў, уваходзяць прадпрыемствы ў:
*Гарадзенскай вобласьці: «Гарадзенскі інстытут азотнай прамысловасьці» («ГІАП»), «Гарадзенскі мэханічны завод», «Горадня Азот», «Горадня Хімвалакно»;
*Гомельскай вобласьці: «Беларуснафта» (Гомель), «Гомельскі хімічны завод», «Гомельтранснафта Сяброўства», «Захаднафтагеафізыка» (Гомель), «Рэчыцанафтамаш», «Сьветлагорск Хімвалакно», «Сэйсматэхніка» (Гомель), «Транснафтадыягностыка» (Гомель), «Чырвоны кастрычнік» (Рэчыца);
*Віцебскай вобласьці: «Белнафтахімпраект» (Наваполацак, Полацкі раён), «Наваполацактранснафта Сяброўства», «Наваполацкая рамонтна-будаўніча-мантажная ўправа» («НРБМУ»), «Нафтан» (Наваполацак), «Палімір» (Наваполацак), «Плястпалімер» (Наваполацак), «Полацак-Шкловалакно»;
*Магілёўскай вобласьці: «Белхімаўтаматыка» (Магілёў), «Белшына» (Бабруйск), «Магілёўхімвалакно»;
*Менскай вобласьці: «Барысаўскі завод плястмасавых вырабаў», «Беларуськалій» (Салігорск);
*Менску: «Аргнафтахім», «Крыён», «Нафтахімпраект», «Хімрамонт».

## Санкцыі
У 2007 годзе супраць «Белнафтахіму» былі ўведзеныя санкцыі з боку ЗША. Амэрыканскім кампаніям было забаронена супрацоўнічаць з канцэрнам, усе актывы «Белнафтахіму» ў ЗША былі замарожаныя. Мэтаю ўключэньня ў санкцыйны сьпіс спэцыяльна вызначаных грамадзянаў і заблякаваных асобаў быў ціск на рэжым Лукашэнкі. З 2015 па 2021 год санкцыі супраць «Белнафтахіму» былі прыпыненыя.

Даччыная кампанія «Белнафтахіму» «BNK Ltd.» у чэрвені 2021 году была ўнесена ў санкцый сьпіс Вялікабрытаніі, паколькі існавала абгрунтаванае падазрэньне, што кампанія кантралюецца Аляксандарам Лукашэнкам, які нясе адказнасьць за сур’ёзныя парушэньні правоў чалавека ў Беларусі.

9 жніўня 2021 году ў санкцыйны сьпіс ЗША быў уключаны генеральны дырэктар «Белнафтахіму» Андрэй Рыбакоў.

У 2022 годзе санкцыі супраць «Белнафтахіму» ўвялі Канада і Украіна.

У жніўні 2023 году «Белнафтахім» патрапіў пад санкцыі ЭЗ. У тым жа месяцы да гэтых санкцый далучыліся Швайцарыя, Паўночная Македонія, Чарнагорыя, Альбанія, Украіна, Босьнія і Герцагавіна, Ісьляндыя, Ліхтэнштайн і Нарвэгія.

## Крыніцы

## Вонкавыя спасылкі
* Афіцыйны сайт
* Сьветлагорская хімія дарасла да прыватнай

Катэгорыя:Беларускія хімічныя кампаніі
Катэгорыя:Прадпрыемствы Беларусі
Катэгорыя:Белнафтахім
Катэгорыя:Зьявіліся ў 1997 годзе
Катэгорыя:Красавік 1997 году
Катэгорыя:1997 год у Беларусі
Катэгорыя:Кампаніі, заснаваныя ў 1997 годзе
Катэгорыя:Беларускія юрыдычныя асобы ў сьпісе СВГ
Катэгорыя:Беларускія юрыдычныя асобы ў Чорным сьпісе ЭЗ